Cuneiform Tablet Kt v/k 71 (AKT 3 92)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma PUZUR₄-a-šur-ma a-lá-ku il₅-we-da-ku ù PÚZUR-a-šur-ma a-na en-um-a-šur qí-bi-ma i-nu-mì a-na-kam tù-ṣú-ni mì-ma ša-at be-tí-kà ù-lá ta-aq-bi-ni-a-tí ù té-er-ta-kà ù-lá tu-ša-ḫi-iz-ni-a-tí ù iš-tù a-na-kam tù-ṣú té-er-ta-kà-ma ù-lá i-li-kam a-na-kam a-šur-ták-lá-ku ší-ip-ru-um i-li-kam-ma ṭup-pá-am ša a-lim{ki} a-da-da ù-ša-áš-me-ma um-ma a-da-da-ma a ma-lá u₄-mì-a a-lá-ak ù iš-tù ṭup-pá-am iš-me-ú ù al-pí a-le-ta-tim uš-ta-zi-iz a-na ší-ip-ri-im ni-ip-nu-ma um-ma né-nu-ma a ma-lá ṭup-pí-im ša a-lim{ki} a-da-da ša-al-ma ù tí-bi-ma a-ṣé-er ša-pí-ri-kà at-lá-ak um-ma ši-ip-ru-um-ma u₄-mu-ú MU.1.ŠÈ i-na a-lim{ki} ša-ak-nu-šum a ma-lá u₄-mì-šu a-wi-lam a-na a-lim{ki} a-ra-de₈ a-ta a-ma-kam ma-lá-kà a-na a-šur-ták-lá-ku na-áš-pé-er-ta-kà nu-ṭá-ḫi-ma na-áš-pé-er-tám ša-ma-a-am ú-lá i-mu-a um-ma šu-ut-ma ù-lá a-za-az a-da-da 10 ù 15 DUMU-e um-mì-a-ni a ší-bu-tim iš-e-ma ṭup-pá-am mì-ma ù-lá il-qé GÍR ša a-šur a qá-tí a-wi-li iš-ta-kà-an a-wi-lam i-na a-wa-tim nu-ub-ta-iš ù a-ni ší-bi ša lá i-dim i-šé-e-ma a-ta a-ma-kam ma-lá-kà e-lá-lí DUMU šu-ku-bi-im um-ma šu-ut-ma na-áš-pé-er-tám ša en-um-a-šur na-áš-a-ku i-li-ik-ma i-na tí-me-el-ki-a 3 GÚ 30 ma-na AN.NA i-na a-ni-ki-kà il₅-te-qé ù 1.5 ma-na AN.NA a É ub-ri i-tí-dí-in a-na-kam 4 a-ma-tí-kà kà-ru-um iṣ-ba-at-ma um-ma šu-nu-ma 1.5 ma-na KÙ.BABBAR gám-ru-um ša ší-ip-ri ù 1 ma-na KÙ.BABBAR ša ḫa-mu-uš-tí-šu KÙ.BABBAR ù ṣí-ba-sú bi-lá-ni-ma ù a-ma-tí-ku-nu šé-ṣí-a um-ma né-nu-ma É a-wi-lim er-sú-ú ḫa-mu-uš-tám li-dí-nu um-ma šu-nu-ma ú-lá KÙ.BABBAR-ma bi-lá-nim a-ta a-ma-kam ma-lá-kà a-na-kam ša-zu-úz-tum ša i-tur₄-DINGIR iṣ-bu-tù-ni-a-tí-ma um-ma šu-nu-ma ṭup-pu ša i-tur₄-DINGIR É en-um-a-šur a-na na-áb-ší-im ša-ak-nu ṭup-pí dí-na-ni-a-tí a-dí am-tí-kà a-ba-áb kà-ri-im lá šé-ṣú-e-em ṭup-pí a-na e-na-aḫ-DINGIR ù DUMU a-ta-ta nu-ší-ir-ma ší-bi-ni iš-ku-ma ṭup-pá-am ni-iḫ-ri-im ma-lá KÙ.BABBAR i li-bi i-tur₄-DINGIR ta-bu-ra-ni i-na-aḫ-DINGIR ú en-um-a-šur DUMU a-ta-ta i-ša-qú-lu-ni-kum i-dí-ku-bu-um DUMU a-šur-ma-lik KÙ.BABBAR-áp-kà a ṣa-ba-tim i-za-az um-ma šu-ut-ma KÙ.BABBAR-áp DINGIR-ba-ni DUMU bur-a-šur ḫa-bu-li-a šu-ut il-qé